EELNÕU

15.09.2025

**TARISTUMINISTER**

**MÄÄRUS**

**Majandus- ja taristuministri** **30. augusti 2019. a määruse nr 55 „Laevaliikluse korraldamise süsteemi tööpiirkonna piirid, liiklemise ning teadete ja informatsiooni edastamise kord“ muutmine**

Määrus kehtestatakse meresõiduohutuse seaduse § 42 lõigete 3, 9 ja 12 ning § 51 lõike 3 alusel.

**§ 1.** Majandus- ja taristuministri 30. augusti 2019. a määruses nr 55 „Laevaliikluse korraldamise süsteemi tööpiirkonna piirid, liiklemise ning teadete ja informatsiooni edastamise kord“ tehakse järgmised muudatused:

**1**) määrust täiendatakse normitehnilise märkusega, tähistades selle araabianumbrilise ülaindeksiga „1” pealkirja järel ja esitades selle määruse lõpus joonealuse selgitava tekstina järgmises sõnastuses:

„1 Euroopa Parlamendi ja nõukogu direktiiv 2002/59/EÜ, millega luuakse ühenduse laevaliikluse seire- ja teabesüsteem ning tunnistatakse kehtetuks nõukogu direktiiv 93/75/EMÜ (EÜT L 208, 05.08.2002, lk 10–27), muudetud direktiividega 2009/17/EÜ (ELT L 131, 28.05.2009, lk 101–113) ja 2009/18/EÜ (ELT L 131, 28.05.2009, lk 114–127), 2011/15/EL (ELT L 49, 24.02.2011, lk 33–36), 2014/100/EL (ELT L 308, 29.10.2014, lk 82–87), määrusega 2019/1243 (ELT L 198, 25.07.2019, lk 241–344) ja direktiiviga 2025/811 (ELT L, 2025/811, 28.04.2025).“;

**2)** määruses asendatakse sõna „operaator“ sõnaga „laevaliiklusjuht“ vastavas käändes;

**3)** paragrahvi 1 lõiked 2 ja 3 tunnistatakse kehtetuks;

**4)** paragrahvi 4 täiendatakse lõikega 5 järgmises sõnastuses:

„(5) Kui laev siseneb VTS piirkonda, kuid ei sisene Eesti sadamasse, edastab laevajuht laevaliiklusjuhile lõike 1 vormi X kohase teate, mis hõlmab järgmisi andmeid:

1) üle 1000-se kogumahutavusega laeva puhul laeva punkrikütuse omadused ja eeldatav kogus;

2) laeva navigatsiooniline staatus;

3) vähemalt üks kindlustustunnistus, mille on väljastanud kindlustusandja ja mis asub laeva pardal ning mis tõendab merinõuete kindlustuse olemasolu vastavalt kaubandusliku meresõidu seaduse §-le 771;

4) tsiviilvastutuskindlustuse tunnistused, mis on välja antud naftareostusest põhjustatud kahju korral kehtiva tsiviilvastutuse 1992. aasta rahvusvahelise konventsiooni, punkrikütusereostusest põhjustatud kahju eest kantava tsiviilvastutuse 2001. aasta rahvusvahelise konventsiooni ja Nairobi rahvusvahelise laevavrakkide eemaldamise 2007. aasta konventsiooni kohaselt.“;

**5)** paragrahvi 8 pealkiri muudetakse ja sõnastatakse järgmiselt:

„**§ 8. Laevaliiklusteenuste osutamine VTS piirkonnas**“;

**6)** paragrahvi 8 lõige 1 muudetakse ja sõnastatakse järgmiselt:
„(1) Laevaliiklusjuht osutab VTS piirkonnas laevajuhile laevaliiklusteenuseid, edastades vajalikku infot, osutades navigatsiooniabi ning organiseerides liiklust.“;

**7)** paragrahvi 8 lõike 2 sissejuhatav lauseosa muudetakse ja sõnastatakse järgmiselt:

„Infot edastatakse:“;

**8)** paragrahvi 8 lõikes 3 asendatakse sõna „Navigatsiooniabiteenust“ sõnaga „Navigatsiooniabi“;

**9)** paragrahvi 8 lõike 4 esimene lause muudetakse ja sõnastatakse järgmiselt:

„Liiklust organiseeritakse, et vältida ohtliku olukorra tekkimist ja tagada laevaliikluse sujuvus.“.

**§ 2.** Määruse § 1 punktid 1 ja 4 jõustuvad 18. novembril 2025. a.

(allkirjastatud digitaalselt)

Kuldar Leis (allkirjastatud digitaalselt)

taristuminister Marten Kokk

 kantsler